הוועדה המיוחדת למאבק בנגע הסמים, כנסת 18, פרוטוקול מספר 24, 2010-02-09 11:00

מוחמד ברכה: שלום ובוקר טוב לכול האורחים שמסביב לשולחן ולאורחים מבית הספר לאמנויות, אני מתכבד לפתוח את הישיבה.

מוחמד ברכה: הנושא שעל סדר היום, הברחת סמים לישראל.

מוחמד ברכה: כבר בשבועות הראשונים לתחילת עבודתה של הועדה קבענו עם כניסתי לתפקיד, שהוועדה תתמקד בשני נושאים עיקריים.

מוחמד ברכה: הראשון – לפעול כדי שהסמים לא יגיעו לא לארץ ולא לשוק –מאבק בהברחות.

מוחמד ברכה: הנושא השני – החינוך לאדם הצעיר ושלא תהייה לו נגישות ומגע עם הסמים בין אם על ידי צמצם זמינות הסמים במדינה ובין אם בצמצום האפשרויות שבני נוער וצעירים יפלו למלכודת הסמים, אם נצליח בזה אני חושב שעשינו את עיקר העבודה.

מוחמד ברכה: אני לא מזלזל חלילה בטיפול ובשיקום של אנשים שכבר נפלו לרעל הזה.

מוחמד ברכה: הישיבה היום מתמקדת בהברחת הסמים לישראל.

מוחמד ברכה: אני רוצה להקדים ולומר שקיימנו סיור בנמל אשדוד ועמדנו מקרוב על העבודה החשובה שנעשית שם, המקצועית והמצוינות בכל הקשור במניעת הברחת הסמים.

מוחמד ברכה: עקבנו אחרי מכונת השיקוף בחיפה, אני לא רוצה לומר שהיא פועלת בזכותנו וזה לא, אבל עובדה היא שמכונת השיקוף התחילה לפעול לקראת סוף החודש הקודם וזה עניין חשוב מאוד.

מוחמד ברכה: אני מקווה שיוחלט על מכונה דומה בנמל אילת ושגם היא תתחיל לפעול.

מוחמד ברכה: המכונות האלה תעזורנה מאוד.

מוחמד ברכה: לפני כמה שבועות חברי הוועדה, חברי הכנסת חמד עמאר וניסים זאב, סיירו בגבול מצרים ועמדו מקרוב על הפעילות למניעת ההברחות מגבול זה.

מוחמד ברכה: גבול מצרים הוא אחד מהגבולות היבשתיים הארוכים ביותר של מדינת ישראל וממנו מוברחים דברים רבים כולל סמים.

מוחמד ברכה: כשאנחנו מדברים על הברחות אנחנו מתייחסים לגבול המצרי וגם על גבול לבנון, גבול ירדן, ובמידה מסוימת גם על הגבול עם סוריה, אין לנו נתונים על הגבול הסורי.

מוחמד ברכה: המעקב אחרי פעילות המניעה וההברחות הוא חשוב והוא ביסוד עבודתה של הוועדה.

מוחמד ברכה: אני מציע שבמהלך הדיון הגורמים השונים ינסו למצוא תשובה לשאלה מה אחוז התפיסות מסך כל ניסיונות ההברחה שלא נתפסים.

מוחמד ברכה: לנו אין כלים להעריך ואין לנו נתונים כל סך כל ההברחות.

מוחמד ברכה: אם אנחנו אומרים שבשנה הקודמת נתפסו 1,200 קילוגרם מריחואנה, כמובן שהמבריחים לא מדווחים לנו איזו כמות הם הבריחו וניסו ומה האחוז שנתפס.

מוחמד ברכה: אנחנו יכולים למדוד את ההיקף על סמך הצריכה ולפי גודל השוק והמחזור הכספי, ולפי ההערכה כמה מגלגל השוק הזה ניתן להרכיב נוסחה שתתן לנו תמונה פרופורציונאלית ונכונה גם אם אינה מדויקת, אבל תוכל להוות אינדיקציה למידת ההצלחה מכלל ניסיונות ההברחה.

מוחמד ברכה: אני מציע שחבר הכנסת ניסים זאב ידווח לנו על הסיור בגבול מצרים, ונמשיך בדיון.

נסים זאב: תודה לך אדוני היושב ראש.

נסים זאב: אני רוצה להעביר מעט מהרושם שקיבלתי על הפקרת הגבול הדרומי על ידי מדינת ישראל.

נסים זאב: אנחנו פשוט חלמאים, לא האמנתי למראה עיניי על מה נעשה בגבול זה וגם לא האמנתי עד כמה אנחנו יכולים להפקיר את הגבול הזה לידי גורמים שונים ובינהם למבריחי הסמים.

נסים זאב: אבל ההברחות הן לא רק של סמים.

נסים זאב: בסיור השתתף גם ראש אג"מ – אגף מבצעים, קצין הגישוש וקצין מודיעין.

נסים זאב: מתבצעות הברחות מכל הסוגים, אבל מאחר ואנחנו נמצאים בוועדה למאבק בנגע הסמים אנחנו מתייחסים רק להברחת הסמים.

נסים זאב: לדעתי על מנת להתגבר על הבעיה צריכים להקים וועדה משותפת שתרכז את כל נושא סגירת הגבול.

נסים זאב: ההברחות הן של עובדים זרים ופליטים, כאשר כל יום נכנסים בין 30 ל- 50 פליטים.

נסים זאב: סחר בנשים לא כל כך, נשים לא עוברות דרך הגבול הזה.

נסים זאב: קיבלנו נתונים שהנשים עוברות יותר דרך שדה התעופה בן גוריון והן מגיעות בצורה מכובדת יותר, הן לא מגיעות בדרך שהייתה לפני שנים של חציית הגבול המצרי.

מוחמד ברכה: "דרך מכובדת".

נסים זאב: כמובן.

נסים זאב: הן לא צריכות לטפס על הרים ולעבור סיכונים רבים וגם לשלם הרבה מאוד כסף כדי לחצות את הגבול, היום הן עוברות בדרך המלך.

נסים זאב: נדהמתי לראות שהמאפיה עובדת משני הכיוונים.

נסים זאב: זאת אומרת שמעבר לגבול ישנן חמולות של משפחות בדואיות, אדוני אני מוסר את זה על סמך הדיווחים ומבלי לפגוע חלילה בעדה זו או אחרת.

מוחמד ברכה: המשפחות האלה הן על תקן של מבריחים קרימינאלים, ולא על תקן של עדה זו או אחרת.

נסים זאב: ישנן משפחות בדואיות שהן ארגון פשע לכל דבר, הן פועלות באופן שבטי ומשפחתי.

נסים זאב: המבריחים מקבלים על כל ראש של אדם שהם מעבירים את הגבול – 2,000 דולר, ואם המצליחים להעביר אותם לתל אביב הם מקבלים עבור כל ראש 4,000 דולר.

נסים זאב: יש כאן תעשייה שלמה.

נסים זאב: בחישוב מהו הרווח מהברחת אנשים, וזה נע בסכומים של 100,000 עד 200,000 דולר.

נסים זאב: אתם תופסים על איזו תעשייה אנחנו מדברים?

נסים זאב: זה כסף גדול מאוד שאנשים מקבלים מהברחה ומשלבים בה גם הברחת סמים.

נסים זאב: אדוני היושב ראש, האנשים האלה מוכרים ויודעים עליהם כמבריחי סמים במשטרת ישראל, הם מוכרים למשמר הגבול ויודעים שהם סוחרי סמים, אבל אין מצב שניתן לעצור אותם בצו מינהלי.

נסים זאב: זאת אומרת שאם היינו מרחיבים את היריעה ומאפשרים מעצר מינהלי יכולנו לחסום את הברחות הסמים על ידי אותם אנשים, אגב שאלנו אותם מה עושים כשרואים חבילת סמים ליד האיש, והאם הם יכולים לעצור אותו, הם ענו "לא כי יש מגבלה חוקית לעצור את אותם חשודים.

מוחמד ברכה: גם אם יש ברשותו.

נסים זאב: לא ברשותו, בידו.

נסים זאב: אתה רואה את החבילה ואם הוא לא החזיק בא הוא לא חשוד ואי אפשר לעצור אותו.

נסים זאב: אין להם סמכות לעצור אותו.

מוחמד ברכה: ואם יש טביעות אצבעות?

נסים זאב: יכול להיות אבל הם לא מוסמכים.

נסים זאב: הבעיה היא הסמכות.

נסים זאב: בזמנו קיימנו דיון לאפשר למשמר הגבול לפעול בשני כובעים גם של המשטרה וגם של הצבא, כי לפעמים ההברחות הן הברחות של אמצעי לחימה ולפעמים אלו הברחות סמים, אנחנו רוצים להתייחס לבעיה ולא להפריד בין ההברחות.

נסים זאב: אדוני, אנחנו יחד איתך גיבשנו הצעת חוק ואני הייתי היוזם שלה בקדנציה הקודמת, לתת לפקחי עירייה סמכויות כמו של שיטור ולאפשר להם להיכנס למועדונים כדי לאתר משתמשי סמים או צרכני אלכוהול ומכירתו.

נסים זאב: אין שום סיבה כשמדובר בגבולות שמועדים לפורענות לא לאפשר את זה.

נסים זאב: רואים שם את ההברחות יום יום וזה מעשה שבשגרה.

נסים זאב: ניתן לראות מידי יום הברחת סמים וכניסה של פליטים והמאפיה עובדת.

נסים זאב: אגב, העלתי את זה לפני כשבועיים במליאת הכנסת וראש הממשלה התייחס לזה.

מוחמד ברכה: עם 40 חתימות לפני כשבועיים.

נסים זאב: נכון.

נסים זאב: ראש הממשלה דיבר על זה מספר דקות ויצא בקול שופר חזק מאוד אבל אני לא רואה שנעשה דבר וחצי דבר.

נסים זאב: שאלתי מה צריך לעשות נכון לרגע כדי להתגבר על הבעיה, היו כמה תשובות מעשיות, בפרקטיקה ניתן לשנות דברים מקצה לקצה עד לסגירת הגבול.

נסים זאב: אנחנו יודעים שסגירת הגבול כמו שראש הממשלה מתכנן לא תהייה יעילה בסופו של יום.

נסים זאב: לא משנה מה גובה הגדר תהייה אם היא תהייה גדר תיל.

נסים זאב: אולי עדר עזים לא יוכל לחצות אותה אבל מי שהוא קצת יותר מבהמה וקצת יותר חכם הוא כן יחצה אותה.

נסים זאב: הגדר צריכה להיות גדר מתוחכמת, גדר חכמה ולא רגילה כמו שראש הממשלה רוצה.

נסים זאב: עלות הקמת הגדר הזאת זו השקעה של כספים רבים של עשרות מיליוני דולרים והיא מתוכננת לגדר לאורך של 190 קילומטר.

נסים זאב: בגדר רגילה אנחנו לא נקבל את התוצאה.

נסים זאב: שאלתי כמה עולה להפעיל מטוס זעיר ללא טייס, ענו לי שמדובר בסך של 360,000 שקל להפעלה של 12 שעות ביום במשך שנה.

נסים זאב: בשכירות.

נסים זאב: בהפעלה של שני מטוסים זעירים ללא טייס ניתן לכסות את כל עלות 190 קילומטר של הגדר ומדובר על 24 שעות.

נסים זאב: מדווחים שרוב ההברחות מתבצעות בלילה ולדעתי צריך להפעיל את המטוס גם ביום כי יש גם הברחות ביום.

נסים זאב: בשעה שאנחנו היינו בשטח בשעות היום נאמר לנו שחדרו כ- 13 פליטים וזה היה במרדף ממש.

נסים זאב: אנחנו מדברים עם האנשים בשטח ואנשים אחרים מבצעים מרדף אחרי המסתננים ובלי לדעת לאן הם מגיעים.

נסים זאב: כשהם מגיעים אין מה לעשות איתם ונותנים להם בית הבראה.

נסים זאב: הם טוענים שהם פליטים ומקבלים את כל השירות במשך 30 יום ולאחר מכן אותם הפליטים הופכים לתושבים באופן כזה או אחר.

נסים זאב: לדעתי כל זמן שלא ניתן תקציב לא יהיה מענה.

נסים זאב: שלא יספרו לנו סיפורים כי אם רוצים לטפל בנושא בשיא הרצינות יש את הידע על מה צריך לעשות.

נסים זאב: , קצין המודיעין אמר מה עלינו לעשות.

נסים זאב: ראשית להפעיל מטוס זעיר ללא טייס - אחד.

נסים זאב: אם זה לא יופעל תדעו שהכל קשקוש, והכל נשאר בגדר תכניות בלבד.

נסים זאב: גם ראש הממשלה צריך לדעת שאם הוא לא נותן כלים לחיילים שנמצאים בלאו הכי בסיורים, הכלי הרכב שלהם ישנים והתחזוקה לא תחזוקה.

נסים זאב: לאן הגענו, איזו מדינה אנחנו?

נסים זאב: נכון שאנחנו קצת קרובים למצרים ולאפריקה ואולי רוצים להרגיש שאנחנו באפריקה ולהיות חלק מהם.

נסים זאב: אבל אם אנחנו רוצים להיאבק בנושא הזה באופן מאוד רציני צריך לתת משאבים.

נסים זאב: דיברו איתנו על הכלי הרכב ועל הכשרת נהגים כי אין מספיק נהגים.

נסים זאב: צריך שהכלים כמו הג'יפים והקומנדקרים שמסיירים בגבול יהיו באיכות גבוהה, ושתהייה תחלופה של כוח האדם במשמרות אז וצריך להכשיר את כוח האדם.

נסים זאב: נאמר לנו באופן ברור שלא צריך תוספת של כוח אדם אלא לתת לו את המשאבים הנחוצים.

נסים זאב: חשוב שכוח האדם שישנו יהיה מיומן יותר ושיקבל הכשרה מתאימה ולפחות רישיון נהיגה.

חמד עמאר: ההכשרה ניתנת להם אבל מה עם הסמכויות?

מוחמד ברכה: אתה מדבר ברצינות על רישיון נהיגה?

נסים זאב: ידידיי דיברו על רישיון נהיגה ועל הסמכויות דיברתי בתחילת דבריי.

נסים זאב: אמרתי שצריך לתת סמכויות לאחראי הגבולות גם כמו הסמכויות של השוטרים וגם של הצבא.

נסים זאב: כעת אני מדבר על ההכשרה המקצועית שבחלקה זה גם רישיון הנהיגה.

חמד עמאר: אני רוצה להודות לך על ארגון הסיור בגבול המצרי.

חמד עמאר: זה היה סיור טוב וחשוב מאוד.

חמד עמאר: אני גם רוצה להודות לאנשי צבא ההגנה לישראל שליוו אותנו וגם לאוגדונר שהיה איתנו לאורך כל היום, גם להודות לחבר הכנסת ניסים זאב ולך אדוני היושב ראש, הייתי רוצה לראות את אנשי הצבא כאן איתנו.

מוחמד ברכה: תודות למנהלת הוועדה, וזה לפרוטוקול.

מוחמד ברכה: אנשי הצבא הוזמנו והיינו רוצים לשמוע ממך וגם מחבר הכנסת ניסים זאב איך הם תופסים את התפקיד שלהם בנושא ההברחות, היות והם ענו שזה לא נוגע להם כשהוזמנו לישיבה הזאת.

בת שבע בפנחסוב: הם הוזמנו ולא באו.

חמד עמאר: חבל מאוד שהם לא הגיעו, קיבלנו במהלך הסיור סקירה על נושא הברחת הסמים שמתבצעות תוך החדרת הפליטים וגם סקירה על איך עוברים את הגבול.

חמד עמאר: קיבלנו הרצאה והדרכה מאלפת.

חמד עמאר: כמו שאמר כבר חבר הכנסת ניסים זאב אני אומר, את הגדר הלא חכמה לא רק בני אדם יחצו.

חמד עמאר: את הגדר הזאת יחתכו ויעבור אותה גם גמל.

חמד עמאר: אחת משיטות ההברחה שלהם זה באמצעות גמלים כי את הגמל מעבירים ולא צריך להדריך אותו בכלל.

חמד עמאר: הוא מכיר לבד את העבודה שלו, מעמיסים עליו והוא חוצה את הגבול.

חמד עמאר: הגמל יכול לעבור את מצרים, ישראל ולהמשיך לירדן בלי איש ולחזור בלי אף אחד, הוא עושה את זה ביום אחד ולא ביומיים והוא עושה את העבודה בשלוש מדינות ונשאר חופשי.

חמד עמאר: המבריחים בגבול הזה הם אנשים מאוד מאוד מתוחכמים והם עושים עבודת שטח - זה מה נאמר לנו על ידי אנשי הצבא.

חמד עמאר: הצבא הסביר לנו, וכמו שהבנו שבמצב הנוכחי הם לא יכולים להתמודד עם התופעה

חמד עמאר: בלי התקציבים שעומדים לרשותם הם לא יכולים להתמודד עם הבעיה.

מוחמד ברכה: זו בדיוק השאלה, מה הם צריכים כדי להתמודד עם הבעיה?

חמד עמאר: מה שאמר חבר הכנסת ניסים זאב בנוגע למטוס הזעיר ללא טייס, הם אמרו שאם היו להם מטוסים זעירים ללא טייס הם היו יכולים לפתור את הבעיה, אם היה להם כוח אדם נוסף.

חמד עמאר: קיבלנו סקירה מלאה.

חמד עמאר: בשטח בעצם הגדר פתוחה, הם יכולים לעבור אותה מתי שהם רוצים, איך שהם רוצים, הם עושים תצפית.

נסים זאב: היו נקודות שבהן המרחק מהכביש היה 3 ל- 4 מטר, כדי שתבינו על מה אנחנו מדברים.

חמד עמאר: אפילו פחות מכך.

חמד עמאר: האנשים יושבים בלילה ומחכים לסחורה, המבריח יושב עם ערכת קפה וממתין וכל הצבא לא יכול לעשות כלום למרות שהוא יודע שהוא מבריח סמים וכשהוא תופס אותו המבריח אומר לו שהוא מטייל ויושב כאן ואין להם מה לעשות איתו.

חמד עמאר: הם סיפרו לי על כך וגם על הכלי הרכב שהם תופסים למבריחים – הם הדגישו את המקרים שבהם המשטרה תופסת כלי הרכב והיא לא יודעת איפה להחזיק את כלי הרכב.

חמד עמאר: הצבא אמר להם להביא את הכלי הרכב אליו, זו נקודה שהצבא העלה אותה בכאב.

חמד עמאר: המשטרה לא יודעת מה לעשות עם כלי הרכב שנתפסים ולעיתים היא מחזירה להם אותם או משאירה אותם וכלי הרכב חוזרים לאותם האנשים.

חמד עמאר: הצבא הכשיר מקום להחזיק את כלי הרכב שנתפסים.

נסים זאב: מדובר בכלי רכב מלאים סמים.

נסים זאב: לתפיסתם הם כאילו מוחרמים אבל בסופו של דבר הם מוחזרים.

חמד עמאר: אלו לא סתם כלי רכב, אלו כלי רכב שמכינים אותם לנסיעה בשטח, מתדלקים אותם במספיק דלק.

חמד עמאר: הם עושים עבודה יסודית ומסודרת ואלו אנשים שיודעים לעבוד.

מוחמד ברכה: עם מחזור הכספים שלהם זה שווה.

חמד עמאר: אלו כלי הרכב מסוג 4X4 שמתאימים לנסיעה בשטח.

חמד עמאר: אנשי הצבא הדגישו גם את נושא מהגרי העבודה שעוברים במספרים גדולים מאוד.

חמד עמאר: הברחת מהגרי העבודה היא תעשייה שאנשים סוחרים בה.

חמד עמאר: יש מהגרים שמוברחים בשירות VIP ומשלמים 4,000 דולר וזה אומר שהוא עובר ממצרים ומישהו בישראל ממתין לו ומעביר אותו למשפחה שלו בישראל.

חמד עמאר: הוא מצטרף למשפחה שלו והתיאום נעשה עוד ממצרים באמצעות איש הקשר שלהם בישראל שמבקשים לתאם עם בני המשפחה של המהגר הלא חוקי שנמצאים בערד ולשדל אותם לשלם 4,000 דולר כדי שהקרוב שלהם יצטרף אליהם, ומהאדם עצמו לוקחים 2,000 דולר.

חמד עמאר: זו תעשייה שלמה ותעשייה מסודרת ומתפקדת.

חמד עמאר: לדעתי חייבים להקים גדר חכמה.

חמד עמאר: וחבל על כל המיליארדים שראש הממשלה מתכנן להשקיע בהקמת גדר רגילה.

חמד עמאר: צריך גדר שתיתן את הפתרון ורק על ידי כך נוכל להילחם בתופעה הזאת ולמנוע גם את הברחת הסמים.

חמד עמאר: צריכים להתייחס לזה כנושא לאומי.

חמד עמאר: בהמשך אשמח להוסיף דברים נוספים.

מוחמד ברכה: תודה רבה.

אורית נחמני: אחרי הדברים של חברי הכנסת, אין באמת טוב ממראה עיניים.

אורית נחמני: כשהולכים ורואים אפשר להבין במה מדובר.

מוחמד ברכה: יש בעיית סמכויות בינכם לבין הצבא?

אורית נחמני: זו לא בעיה של סמכויות, הגבול הוא בפיקוח הצבא.

מוחמד ברכה: של משמר הגבול.

אורית נחמני: משמר הגבול, תחת פיקוד הצבא.

אורית נחמני: משמר הגבול "ערבה" הוא תחת פיקוד צה"ל.

חמד עמאר: הייתי שם יום שלם, ולא ראיתי סיור אחד של משמר הגבול, לא ג'יפ אחד של משמר הגבול בכל האזור שהיינו.

אורית נחמני: משמר הגבול לא אמור לעשות שם סיור, הגבול תחת הפיקוד של הצבא.

אורית נחמני: נקודה.

אורית נחמני: מבחינה מודיעינית מי מכסה את הגבול?

אורית נחמני: אם יש מודיעין או משהו אחר זה משמר הגבול ערבה.

אורית נחמני: אבל אם זה צריך לצאת לידי ביצוע של פעילות מבצעית זה צריך לעבור לצבא והצבא מתפקד שם.

אורית נחמני: לכן גם לא ראית סיורים כי אין סיורים גיזרתיים וכדומה.

אורית נחמני: הגבול הוא תחת פיקודו של צבא ההגנה של ישראל.

אורית נחמני: זה לגבי גבול מצרים.

אורית נחמני: אם אני מדברת על הגבולות בכלל, אני אתן דוגמה וזה מה שהמשטרה אומרת, והדוגמה היא גבול ירדן.

אורית נחמני: בשנת 2008 הוקמה יחידת גבול בגבול ירדן.

אורית נחמני: הפעילות של היחידה הביאה לתוצאות אמת וזה בא לידי ביטוי בתפיסות ובעובדה שהמבריחים מרגישים את הלחץ של האכיפה המשטרתית.

אורית נחמני: קצת יותר קשה להם, ואני לא אומרת שסמים לא נכנסים, אבל הרבה יותר קשה להם.

אורית נחמני: מה שלא קורה בגבול מצרים.

מוחמד ברכה: בזכות שיתוף הפעולה בין הירדנים והישראלים.

אורית נחמני: גם בזכות שיתוף הפעולה בין ירדן וישראל וגם בזכות היחידה ממונה על הגבול, "יחידת מגן", שקיבלה תקנים ואמצעים.

אורית נחמני: אמר כאן חבר הכנסת, שהמשאבים הם מאוד חשובים ואי אפשר לעשות יש מאין.

מוחמד ברכה: ולמה לא עושים את אותו דבר בגבול מצרים?

אורית נחמני: המשטרה היום, כמו שאמרנו היא בעד הקמת גדר ולדעתנו היא נחוצה, בנוסף צריך יחידה ייעודית על הגבול כמו יחידת מגן בגבול ירדן, כמו יג"ל בגבול לבנון.

מוחמד ברכה: מה יש לך לומר על מה שאמרו חברי הכנסת ניסים זאב וחמד עמאר בנושא הגדר החכמה ולא הגדר הרגילה?

מוחמד ברכה: איך היא משתלבת עם היחידה המיוחדת?

מוחמד ברכה: היחידה יכולה לענות במקום הקמת הגדר או שהגדר היא הכרחית?

אורית נחמני: גם גדר וגם הקמת היחידה.

אורית נחמני: יחידה לא מחליפה את הגדר.

אורית נחמני: זה צריך להיות יחד.

אורית נחמני: צריכים לתת דגש על האמצעים.

אורית נחמני: אני לא יודעת אם ערכו לכם תצוגת תכלית אבל משאבים אלמנטאריים ללוחמים עצמם שצריכים ושחסרים להם.

אורית נחמני: דובר כאן על רישיונות נהיגה ועל דברים כמו הכשרה, אמצעים טכנולוגיים שצריך לשפר אותם, וזה נושא של תקציב.

אורית נחמני: כשיהיה תקציב אז זה יהיה.

חמד עמאר: היינו רוצים לשמוע התייחסות לגבי שיתוף הפעולה עם מצרים, האם נראה לך?

חמד עמאר: היינו בגבול וראינו את המגדלור שיש להם, זה מגדלור ריק.

אורית נחמני: אתה מתכוון, שיתוף פעולה עם המשטרה?

נסים זאב: גם לצבא ההגנה לישראל אין שיתוף פעולה עם מצרים.

נסים זאב: אני מחדד את זה כי זה שונה מירדן כי לירדן יש אינטרס ושיתוף הפעולה הוא דו צדדי והדדי.

נסים זאב: כאן אנחנו מוצאים את עצמנו באופן חד צדדי ולכן אנחנו צריכים להיערך לכל העול והנטל שיהיה על הצד הישראלי ולא על הצד המצרי.

נסים זאב: האינטרס שלהם להיום ונכון לרגע זה, הוא להעביר את כל 600,000 פליטים לתחום מדינת ישראל, הם לא יודעים איך להיפטר מהם.

נסים זאב: מצד אחד הם סוגרים אותם ומצד שני הם רוצים להעביר אותם.

נסים זאב: כלומר לגבי כל מי שנכנס לגבול מצרים עושים את הכל כדי להעביר אותו לשטח ישראל.

נסים זאב: מי שמעביר 50 פליטים ביום יש לו סיכוי טוב מאוד להעביר גם כמה ארגזים מלאים בסמים.

מוחמד ברכה: מה קורה בגבול סוריה ולבנון?

אורית נחמני: לגבי לבנון הזכרתי כבר שיש יחידה בצפון שמכסה גם את גבול סוריה.

אורית נחמני: לגבי הברחות סמים בכלל, והזכרת בתחילת דברייך את גבול סוריה, היו לנו עד עכשיו בסך הכל 4 תפיסות סמים בגבול הסורי.

אורית נחמני: צריך להבין שהברחות מגבול לבנון ומגבול סוריה זה אותו דבר וזה נע על אותו ציר.

אורית נחמני: מדובר באותם מבריחים.

מוחמד ברכה: מדובר שם על טופוגרפיה יותר קשה למבריחים.

אורית נחמני: למבריחים הרבה יותר קשה.

אורית נחמני: ישנה יחידה שאנחנו קוראים לה יחידה ייעודית שהיא יחידת גבול שמכירה את השטח טוב מאוד.

מוחמד ברכה: עד עכשיו לא הבנתי למה היחידה הייעודית לא קיימת בגבול מצרים.

מוחמד ברכה: הבעיה היא כסף?

אורית נחמני: אין יחידה היום.

מוחמד ברכה: אין החלטה?

מוחמד ברכה: לא רואים שזה חמור מספיק?

מוחמד ברכה: הרי יש תמימות דעים שההברחות גם במובן של הסמים וגם של מהגרי עבודה.

אורית נחמני: זה נושא שהעלנו השנה ואנחנו רוצים לקדם אותו.

אורית נחמני: זה עניין של תקציב ואנחנו העלנו את זה מול המשרד.

אורית נחמני: צריך או לתגבר את היחידה שקיימת בגבול ירדן כדי שתעזור ותכסה את גבול מצרים, או להקים יחידה לגבול מצרים.

חמד עמאר: יש יחידה שקיימת בצפון ויחידה שמתפקדת בגבול ירדן ואין בגבול מצרים למרות שגבול הצפון שמור יותר וצבא ההגנה לישראל עושה עבודה טובה, ויש גדרות חכמות וקשה מאוד לעבור אותן.

חמד עמאר: ישנן הברחות אבל ההפך מגבול מצרים שהגבול פרוץ לגמרי ואין שום יחידה שמכסה אותו.

מוחמד ברכה: אנחנו עוד נשמע את נציג האוצר.

מוחמד ברכה: יש שם הרבה אנשים שעושים הרבה מאוד כסף מההברחות בכלל.

אורית נחמני: נכון.

מוחמד ברכה: זה לא העניין.

מוחמד ברכה: העניין שיש בני אדם שמאבדים את חייהם.

אורית נחמני: משנה לשנה אנחנו תופסים יותר חשיש, הרבה חשיש מוברח מגבול מצרים לארץ.

אורית נחמני: אמרת שמדובר על 1,200 קילוגרם וזה היה בשנת 2008, אבל בשנת 2009 הגענו כמעט 2.5 טון.

אורית נחמני: הגרף רק עולה.

מוחמד ברכה: זו פונקציה של ההתייעלות שלכם או פונקציה של היצע וביקוש?

אורית נחמני: גם עניין של היצע וביקוש כי יש דרישה גדולה לחשיש, יש גם מידע מודיעיני ואז יש פעילויות וגם כנראה קל להם יותר.

מוחמד ברכה: אנחנו בעניין התקציב וחוסר התקציב ונשמע מנציג האוצר לקראת הסוף.

מוחמד ברכה: אתה ערוך לענות על השאלות שעולות כאן?

זאב שלום ציגלברג: כמכס, אין לי מה להוסיף כי אנחנו לא אחראיים על הגבול אלא רק על מעברי הגבול.

מוחמד ברכה: אני מתעקש, נסה להתייחס לשאלה, כמה אנחנו תופסים וכמה אנחנו לא תופסים?

זאב שלום ציגלברג: זה המדד של הרשות למלחמה בסמים ובאלכוהול, אנחנו לא מתעסקים בסטטיסטיקה, אנחנו מתעסקים בעבודה.

זאב שלום ציגלברג: המחקר והמספרים נמצאים ברשות.

זאב שלום ציגלברג: אני רוצה לציין שהיינו שמחים להצטרף לסיור הזה.

זאב שלום ציגלברג: בוועדות הקודמות הנציגים הקבועים הצטרפו לסיור.

זאב שלום ציגלברג: הייתי בסיור דומה לפני 4 או 5 שנים יחד.

זאב שלום ציגלברג: לצערי ממה שאני שומע הרבה לא השתנה.

זאב שלום ציגלברג: אני כן רוצה לציין את שיתוף הפעולה ההדוק עם הירדנים, הם תופסים הרבה סמים בדרך אלינו מעבר לסמים שכן עוברים.

מוחמד ברכה: התנועה משם לכאן או גם מכאן לשם?

זאב שלום ציגבלרג: דרך ירדן מגיעים לישראל גם דרך הגבולות וגם במעברי הגבול.

זאב שלום ציגבלרג: רק בשבוע שעבר הייתה תפיסה בנהר הירדן של כ- 5 קילוגרם.

זאב שלום ציגבלרג: עם המצרים אין שום שיתוף פעולה לא בכנסים בינלאומיים ולא בשום השתלמויות בינלאומיות שאנחנו משתתפים.

זאב שלום ציגבלרג: עם הירדן שיתוף הפעולה הוא מעל ומעבר.

מוחמד ברכה: מהם לדעתך האמצעים שאתה חושב שאתם זקוקים להם?

זאב שלום ציגלברג: כלבי סמים.

זאב שלום ציגלברג: אני אתייחס רק על המעברים כי בגבולות אנחנו לא נמצאים.

זאב שלום ציגלברג: אנחנו צריכים עוד כלבי סמים, עוד מריחנים, מריחן הוא בעצם כלב ממוכן אלקטרוני, וכמובן עוד שקלים.

זאב שלום ציגלברג: אנחנו מתייעלים עם השנים ויש יותר ויותר תפיסות אבל תוספת של כוח אדם בטח הייתה עוזרת לנו.

אורי אסטליין: מילה אחת לגבי הנושא של הסטטיסטיקה של העברת הסמים.

אורי אסטליין: העברת סמים נקראת בעגה המשטרתית עבירת חשיפה או עבירה בלתי מדווחת.

אורי אסטליין: לא ראיתי בכל שירותי במשטרה סוחר סמים שבא עם צ'ק ואומר מכרתי סמים וקיבלתי צ'ק בלי כיסוי או צרכן סמים שאומר שקנה הרואין וקיבל תערובת.

אורי אסטליין: זאת אומרת שכל מה שהמשטרה או גופים אחרים מצליחים לתפוס זה יכול להיות 1% או 50% ולעולם לא תדע.

מוחמד ברכה: אין הערכה?

אורי אסטליין: יש הערכה ובכל סוף שנה עושים הערכה על פי התפיסות, על פי תיקים ועל פי מידע מודיעני אבל הטעויות יכולות להיות בסטייה למעלה או למטה ולעולם לא תדע כמה.

מוחמד ברכה: גם באחוז של סטייה של עשרה אחוז.

מוחמד ברכה: נגיד שתפסו בשנה שעברה - - -

אורי אסטליין: 1,200 קילוגרם של מריחואנה והשאלה אם זה מתוך 10 טון שהוברחו או מתוך 100 טון שהוברחו.

מוחמד ברכה: זאת שאלה.

חמד עמאר: אבל אתה כן יודע מה השוק צורך.

אורי אסטליין: אני יודע מה תפסתי, אני יודע מה כתוב בתיקי המשטרה שחקרתי, אני יודע מה אני מקבל מהמודיעין, אני יודע מה אני מקבל משיתופי הפעולה הבינלאומיים אבל אני לעולם לא אוכל להגיע לסטטיסטיקה מדויקת.

אורי אסטליין: יש הערכה ואני הייתי נזהר בקביעה הזאת גם לגבי המשתמשים.

מוחמד ברכה: אבל בכל זאת צריך שילוב במערכות האלה ואני לא צריך לומר לך.

מוחמד ברכה: זה עניין גם של התפיסות, עניין הנרקומנים, עניין המחירים.

מוחמד ברכה: אני שאיני מומחה בעניין יכול לחבר מספר אינדיקציות שעל פיהן אפשר למדוד, ואז כשאנחנו אומרים שתפסנו 1,200 קילוגרם וזה מתוך של 50, 500 בהערכה.

אורי אסטליין: אני איתך אבל אתה לעולם לא תוכל להגיד שזו הסטטיסטיקה.

אורי אסטליין: עם הסטטיסטיקה אתה יכול לשחק בכל כיון.

אורי אסטליין: ואמר כבר המשורר שמי שתפס טון אחד כאילו תפס את כל הטונות בעולם.

מוחמד ברכה: אנחנו לא מבקשים את המספרים המדויקים כדי למלא דוחות.

מוחמד ברכה: אנחנו רוצים להבין במה אנחנו מצליחים ואיפה אנחנו נכשלים.

מוחמד ברכה: ולפי זה אפשר לבנות את הצרכים, את כוח האדם ואת המתודולוגיה ואפשר לבוא לאוצר והגיד שעל פי הנתון שנמצא על השולחן אנחנו זקוקים ל- 3 מיליון שקלים והכל יהיה בסדר.

מוחמד ברכה: אבל אם נגלה שמה שנתפס הוא 5% אז אולי אנחנו צריכים 200 מיליון.

מוחמד ברכה: הנתון יסייע בגיבוש המדיניות.

אורי אסטליין: מניסיוני הדל כשאנחנו באים לאוצר ואומרים מה אנחנו צריכים – אנחנו אומרים שמילת המפתח היא כסף ולא סמים, זה לא המקום.

אורי אסטליין: הנושא השני שאני רוצה להתייחס היא הגדר – אתם הייתם בסיור ואני מסתובב שם הרבה.

אורי אסטליין: בצד המצרי ישנה גדר תיל עלובה אחת ובתוך הגבול המצרי נמצאים חיילים שהייתי קורה להם ליגה ז'.

אורי אסטליין: כלומר המצרים שמים לאורך הגבול שלהם עם ישראל לא מישהו רציני שיכול לבלום ולעצור אלא את מי שנקרא אצלנו 'ג'ובניקים'.

אורי אסטליין: לכן אתה ראית את המגדלים וראית אותם הולכים לאורך הגדר עם הקנה של הרובה כלפי מטה והם גוררים אותו כמו מקל.

אורי אסטליין: אותם מעניין דבר אחד, הם לא רואים, הם לא שומעים, הם לא מדברים.

אורי אסטליין: שיתוף הפעולה בין הצד ההוא לצד הזה, כל מי שאומר שהגבול המצרי זה שלום קר לא מכיר את יחסי האהבה הלוהטים בין המבריחים מהצד שלנו לבין אלה שעוזרים להם מהצד השני.

אורי אסטליין: המכוניות – חלק מהמכוניות שנתפסות הן בהחלט מכוניות משודרגות.

אורי אסטליין: לעומת זאת חלק מהמכוניות הן גרוטאות.

אורי אסטליין: אנחנו ברשות ניסינו לפני כשלוש שנים לקחת את המכוניות האלה.

אורי אסטליין: את השמישות להעביר לידי יחידות סמויות שתוכלנה להסתובב ושלא יחשבו שהן משטרה או צבא, ואת העלובות לקחת בתור שלד לצבא ההגנה לישראל.

אורי אסטליין: היינו עם הפרקליט הצבאי הראשי עד לקטע שהגענו לביטוח של המכוניות האלה.

אורי אסטליין: אף אחד לא היה מוכן לבטח אותן בין אם הן מכוניות שתשמשנה כמכוניות מוסבות או אם הן שלדה.

אורי אסטליין: נכון ואתם צודקים, הן נשארות במחנות הצבא ליד הגבול והן נרקבות לאורך השנים, לצערי.

אורי אסטליין: אתה גם לא יכול לחלט אותן ולקבל את הערך שלהן ולהעביר את הכסף לטובת גופים אחרים כי אתה לא יכול לתפוס את האיש ולהוכיח שהוא הבעלים של הרכב.

אורי אסטליין: צבא ההגנה לישראל והמשטרה, זה רומן ארוך.

אורי אסטליין: לפני שנתיים היה ניסיון מצד צבא ההגנה לישראל לעשות שיתוף פעולה.

אורי אסטליין: דיברו על תכנית לאטימת הגבול שנקראה "שעון חול", זה פורסם ולכן אני יכול לומר.

אורי אסטליין: דובר על השקעה כספית אדירה שכללה הקמת גדר אלקטרונית, מטוסים זעירים ללא טייס באוויר – שוב מילת הקסם - תקציב.

אורי אסטליין: אין תקציב היא ירדה מהפרק.

אורי אסטליין: משטרת ישראל הקימה שתי יחידות מצוינות האחת בגבול הצפוני ואחת בגבול הדרומי.

אורי אסטליין: משמר הגבול רמון שישב באזור הדרומי עבר לכיוון הגבול שיורד מדרום ים המלח לכיוון אילת כי זה הגבול עם ירדן.

אורי אסטליין: אני לא יודע אם סיירתם שם אבל אתה יכול לשבת על גבעה ממש ליד הגבול ואתה לא תראה מה קורה מתחתיה.

אורי אסטליין: הירדנים כמו שאמר זאב שלום ציגלברג מחויבים, כי ירדן הפכה להיות מדינת מעבר של הירואין שמגיע גם מאפגניסטן ועובר דרך ירדן לכיוון ערב הסעודית ואפריקה ונישה קטנה עוברת גם לישראל.

אורי אסטליין: הירדנים משכיבים את האנשים שלהם עם הפנים לתוך ירדן.

אורי אסטליין: הם לא נותנים אפשרויות, ככל שהם יכולים, להבריח סמים מירדן לישראל.

אורי אסטליין: יש הצלחות למבריחים אבל אני חייב לציין שיש הצלחות גם ליחידה המשטרתית.

אורי אסטליין: אם אתם זוכרים את הסיפור שהיה בדיוק לפני כשנתיים , המבריחים לוקחים סיכון מול סיכוי, היה מידע ושמו מארב שצוות אחד עמד עם רכב על גשר נחל נקרות והמבריחים הגיעו וראו את הניידת המשטרתית ועם כל הכוח נכנסו עם הרכב שלהם בשוטרים ובניידת, הצליחו לקפוץ ברגל ולברוח והם נתפסו כי גם השוטרים שנפצעו רדפו אחריהם, והעורך דין שלהם טען "מה רוצים מהם אלו רועי צאן תמימים שהלכו לחפש עדר תועה".

אורי אסטליין: שם תפסו 23 קילוגרם הירואין ואני לא רוצה לומר כמה הוא שווה מבחינה כספית אבל זה הרבה מאוד כסף.

אורי אסטליין: אני תומך כמו כולנו בהקמת יחידות מהסוג הזה, כעת מקימים יחידה במרחב העמקים - - -

אורית נחמני: צפון גבול ירדן, רוצים להקים יחידה כזאת.

אורי אסטליין: נכון.

אורי אסטליין: אני מאוד מקווה שמי שצריך לקבל החלטות יבין שיחידות כאלה הן מענה מצוין.

אורי אסטליין: אני מקווה שאנחנו נצליח לסגור ככל שניתן את הגבול הזה כי הברחות הסמים הן איום קיומי על מדינת ישראל.

יאיר אידר: אני לא הייתי איתכם בסיור, אבל במקרה יצא לי גם בגבול ירדן וגם בגבול מצרים לעשות מילואים.

יאיר אידר: עשיתי חודש פה וחודש פה ואני חושב שיש לי קצת ניסיון.

יאיר אידר: אני רוצה לומר שכמשמר הגבול היו בגבול הדרומי עד לפני מספר שנים וצבא ההגנה לישראל החליט להעביר אותם משם והציב חיילים.

יאיר אידר: כלומר הצבא שינה את סדר העדיפויות שלו והצבא גם יכול להחליט מחר להחזיר את משמר הגבול לשם.

יאיר אידר: הצבא עשה את זה משיקולים מבצעיים.

יאיר אידר: בנוסף לזה במטוסים הזעירים ללא טייס הצבא מחזיק, וזה לא שחסר לו באמת כסף ובואו נהייה ריאליים.

יאיר אידר: בסופו של דבר התקציבים לגופים השונים נקבעים על פי סדר עדיפות של הממשלה.

יאיר אידר: אם התייחסת לתפיסות מרובות בירדן אז סביר להניח שיש גם גדר, כך לפחות אני זוכר, גדר אפקטיבית שאין במצרים.

יאיר אידר: כשאני הייתי שם אנחנו תפסנו מסתננים גם עם סמים.

יאיר אידר: אבל אין מה לעשות כשאין גדר קשה יותר לתפוס.

יאיר אידר: כרגע מתנהלים דיונים בממשלה אם רוצים להקים גדר כזאת.

יאיר אידר: לדעתי כן מדברים אינדוקטיבית, מתוך מה שאני מכיר.

יאיר אידר: בסופו של דבר הגופים צריכים להחליט שרוצים להשקיע יותר בנושא הזה ולהשקיע על פי תקציבם.

נסים זאב: כעת הבנת אדוני היושב ראש למה הצעתי וועדה משותפת.

נסים זאב: כי מה שנראה לוועדה בנושא עובדים זרים לא נראה לוועדה למאבק בסמים כי כל אחד אחראי לתחום שלו.

נסים זאב: נושא אמצעי הלחימה שייך לצבא.

מוחמד ברכה: אני תוהה איך מכשירים את הרפרנטים של האוצר.

מוחמד ברכה: כולם אותו דבר! הם באים לומר דברים אבל לא אומרים שום דבר.

מוחמד ברכה: זה כשרון מדהים.

מוחמד ברכה: אני מצפה שכשאתם באים לדון בעניין הזה, אתם הרי מודעים לצרכים ואתם מודעים לחומרת הבעיה, שתגידו שאתם מודעים ובתאום עם המשרד X ו- Y, התקציב שייך לכם.

יאיר אידר: את התקציב קובעת הממשלה.

יאיר אידר: בסופו של דבר זה עניין של סדר העדיפויות שהממשלה קובעת ואני לא יכול לבוא ולהמציא יש מאין.

מוחמד ברכה: אתה לא ממציא לי, העניין הוא לא אישי בינינו.

יאיר אידר: סליחה, לא התכוונתי, אני לא יכול להמציא יש מאין.

יאיר אידר: הממשלה קבעה את סדר העדיפויות והיא קבעה שהרשות למלחמה בסמים תקבל כך ושהמשטרה תקבל כך.

יאיר אידר: רוצים להסיט את המשאבים.

מוחמד ברכה: זו שערוריה אחת גדולה.

יאיר אידר: אין מה לעשות, אם המשטרה רוצה להשקיע יותר תקציב.

מוחמד ברכה: לשנת 2010 זה 9 מיליון על הנייר.

מוחמד ברכה: אתה רוצה לומר משהו לפני הסיכום?

נסים זאב: לדעתי צריכים להתמקד במשפט שאמרתי שיש להקים וועדה משותפת.

נסים זאב: אם הנושא נמצא במשרדו של ראש הממשלה הוא צריך לדעת שהאחריות גם בנושא העובדים הזרים וגם בנושא הפליטים, סמים, אמצעי הלחימה.

מוחמד ברכה: אתה מתכוון לוועדה משותפת שתדון בכל נושאי ההברחות?

נסים זאב: אותי לא מעניין מי צריך לתת את התקציב.

נסים זאב: האוצר הוא בסך הכל השליח של ראש הממשלה ושל ממשלת ישראל והוא יעשה מה שראש הממשלה יגיד לו.

נסים זאב: הוא נותן את התשובות שלו ולידי חובה הוא יצא.

מוחמד ברכה: תודה רבה.

גלעד נתן: שאלה לאורית נחמני, ראיתי מהנתונים שהעברת, נכון שזה מהתפיסות.

גלעד נתן: השאלה היא האם היחידה שעובדת בגבול לבנון.

גלעד נתן: ברמת הגולן יש קטעים שלמים שאין בהם גדר, או שהגדר פרוצה או שהיא נסחפת כי ירד גשם ואף אחד לא בא לתקן.

גלעד נתן: אני מכיר את זה כי אני משם ואני רואה מה קורה בגבול המטעים שלנו.

גלעד נתן: שאלה גם למכס, עכשיו יש מכולה בחיפה, האם יש מישהו שבודק מה קורה באילת.

גלעד נתן: האם הבריחים יגידו יש לנו שלושה נמלים בישראל וכעת אנחנו משנעים לאילת כי בחיפה ובאשדוד יש מכולות.

זאב שלום ציגלברג: לא מכולות אלא מכונות שיקוף.

זאב שלום ציגלברג: התעבורה בנמל אילת כל כך דלה שאין מקום לשים שם שום מכונת שיקוף כרגע.

זאב שלום ציגלברג: אם בעתיד תהייה הסטה של הייבוא הלא חוקי הזה לכיוון אילת אז נשקיע מאמצים באילת.

זאב שלום ציגלברג: כיחידה ארצית אנחנו יותר אסרטיביים ואם נצטרך לקחת כלבים מנמל תעופה בן גוריון ולהוריד אותם לאילת - נוריד אותם לאילת.

זאב שלום ציגלברג: שם יש כלביה מוכנה ואומנם יש שם כלב אחד אבל אפשר להגדיל אותה.

זאב שלום ציגלברג: אנחנו לא מקובעים.

זאב שלום ציגלברג: במסגרת התקציב שאני מקבל אנחנו גמישים ונוכל להסיט משאבים.

זאב שלום ציגלברג: כרגע בנמל אילת יש בערך אוניה אחת בחודש ואין שום מטענים.

זאב שלום ציגלברג: גם המטענים שמגיעים לנמל אילת מוסעים צפונה ומשתחררים באשדוד או בחיפה או במחסני ארובה.

זאב שלום ציגלברג: כרגע אני לא רואה צורך.

זאב שלום ציגלברג: היתה פעם שתפסנו 700 קילוגרם חשיש שהיה בתוך טרנזיט שהגיעו דרך אילת והיו צריכים לעבור דרך חיפה לאירופה.

מוחמד ברכה: בתוך העצים?

זאב שלום ציגלברג: כן.

זאב שלום ציגלברג: אבל מעבר לזה עוד לא נתקלו.

חמד עמאר: אנחנו יודעים וכמו שנאמר שמהצד המצרי אין שיתוף פעולה וגם אין יחידה משטרתית שעובדת בגבול, ואנחנו גם יודעים שאת הסמים מישהו צריך להעביר ולקבל אותם.

חמד עמאר: איך מתבצעת העבודה המשטרתית בנושא הזה?

חמד עמאר: אמרו לנו שבדרום ויש את הבדואים שאמורים לקבל את הסמים, איך העבודה שלכם מתבצעת במקום?

חמד עמאר: על פי הנתונים על הכמויות שקיבלנו בסיור צריכה להיות יכולת למשטרה לדעת מי מקבל את הסחורה ואיך הוא מקבל את הסחורה, ומשם להתחיל את העבודה.

חמד עמאר: עובדתית אין לנו גדר ואין לנו שיתוף פעולה עם המצרים.

חמד עמאר: אבל המודיעין בתוך ישראל והעבודה על האנשים שמקבלים את הסחורה.

חמד עמאר: לדעתי שם צריכה להתבצע העבודה הטובה כדי לחסום אותם מלהגיע לגבול.

חמד עמאר: צריך לדעת מי מקבל את הסחורה בגבול ואיך עוצרים את ההפצה של ההברחות.

חמד עמאר: ישנן מדינות שעליהן אתם שמים דגש יותר ממדינות אחרות?

זאב שלום ציגלברג: יש לנו מערכת ממוחשבת של סימנים מחשידים והיא עובדת.

זאב שלום ציגלברג: יש שיתוף פעולה רציני מאוד ויש הסכמים בינלאומיים.

חמד עמאר: אנחנו יודעים שאחד מגיע מדרום אמריקה ואחד מגיע מהולנד או צרפת.

חמד עמאר: יש גם את נושא החיפושים?

זאב שלום ציגלברג: בוודאי.

זאב שלום ציגלברג: יש את מערכת סימנים מחשידים, אני לא יודע אם אתה יודע אבל אין טיסות ישירות מדרום אמריקה לישראל, הן עוברות דרך אירופה.

זאב שלום ציגלברג: אנחנו מפעילים כמובן את כל השיטות בשיתוף משטרת ישראל, יש להם נציגים בחוץ לארץ, לנו יש נציגים בחוץ לארץ ויש שיתוף פעולה.

זאב שלום ציגלברג: בתחום הסמים אין שום בעיה בשיתופי פעולה עם ארגוני מכס מהעולם ואנחנו עובדים מולם והמשטרה עובדת מול המשטרה בעולם ויש הצלחות.

זאב שלום ציגלברג: שוב השאלה כמה אחוז אנחנו תופסים?

זאב שלום ציגלברג: זו השאלה.

מוחמד ברכה: זו השאלה.

אורית נחמני: לשאלתו של גלעד נתן לגבי הצפון, כמו שהזכרתי בהתחלה, בגבול לבנון וסוריה מבחינתנו היחידה הצפונית יג"ל פועלת למניעת הברחות גם בגבול הזה וגם בגבול הזה.

אורית נחמני: יש גדר או אין גדר, בחלק יש גדר וזה בכלל לא קשור כי יש פעילות משטרתית של היחידה והם פועלים לאורך שני הגבולות האלה.

אורית נחמני: לשאלתו של חבר הכנסת חמד עמאר, המשטרה פועלת ומתבצעים חיפושים באזור הדרומי במתחמים של בתים ושל אנשים שיודעים עליהם, מתבצעת פעילות מודיעינית, אני לא ארחיב עליה, צריך להבין שכשאתה מדבר על האנשים שאנחנו יודעים שהם הולכים להביא, צריך להבין שבמגבלות החוק גם כשאתה יודע על אדם שהולך להביא, אתה לא יכול לעצור אותו רק בגלל שאתה יודע שהוא הולך להביא, עצרת ושאלת מה הוא עושה פה, הוא עונה שהוא יצא לטייל ולבדוק את הגמל שמטייל.

אורית נחמני: כל עוד לא תפסת אותו עם הסמים ביד אין עבירה.

אורית נחמני: זה מה שחשוב להבין.

חמד עמאר: אני בטוח שהבנת אותי.

חמד עמאר: יש כתובת שאליה מגיעים הסמים, והכתובת הזאת צריכה להיות מודעת לכם ואתם צריכים לאתר אותה.

אורית נחמני: יש פעילות שמתבצעת גם בחלק הדרומי של הארץ.

חמד עמאר: לפי מה שאת אומרת לא צריכות להיות כל הרבה הברחות, אבל אנחנו רואים שיש המון הברחות.

אורית נחמני: אני שוב אומרת שבמגבלות היכולת להסביר מה הפעילות המודיעינית שמתבצעת, כן מתבצעת פעילות משטרתית בחלק הדרומי של הארץ ולא רק לאורך הגבול אלא גם בתוך המדינה עצמה כלפי סוחרי הסמים וכל סוחרי הסמים.

אורי אסטליין: צריך להבהיר את זה אורית.

אורי אסטליין: סוחר סמים לעולם לא ייגע בסם, יש לו את הפושרים שלו, יש לו את הלקוחות שלו, ולכן כשהוא עושה עסקה עם הצד השני לא מביאים לו את הסחורה הביתה אלא מביאים אותה למקום מחבוא ששם זה שהולך לקנות את החומר שולח את האנשים שלו והם לוקחים.

אורי אסטליין: זאת אומרת שאני יכול לדעת שבפזורה הבדואית במקום X חי סוחר סמים שיש לו כסף שלא מחזיק אותו בבנק ואני לעולם לא אוכל לתפוס חשבון בנק, יש לו רכב שרשום על שם הסבתא שלו.

אורי אסטליין: לכן אני יכול באינפורמציה או באמצעות המודיעין לדעת שאיש זה או אחר הם סוחרי סמים גדולים אבל אני חייב לתפוס אותם עם הסם.

אורי אסטליין: אחרת בית המשפט יגיד חבר'ה אל תבלבלו לנו במוח ושולח אותם הביתה.

מוחמד ברכה: יש כמובן את דיני הראיות וההרשעה אבל גם יש את הפעילות למניעה.

מוחמד ברכה: לאור הדברים בנוגע לצרכים שהוזכרו כאן

מוחמד ברכה: כמו בצורך המכס לכלבנים או מריחנים, או בעניין הגבולות והאם גדר חכמה או היחידה שחסרה בגבול מצרים לטפל בנושא הזה בנוסף לכלים של מחשוב וטכנולוגיות כמו מטוסים זעירים ללא טייס.

מוחמד ברכה: אני חושב שהשאלה העיקרית היא שאנחנו לא יודעים באמת מהם הצרכים שלנו.

מוחמד ברכה: אנחנו לא יודעים.

מוחמד ברכה: אנחנו יודעים כמה תופסים אבל אנחנו לא יודעים כמה אנחנו לא תופסים.

מוחמד ברכה: אני מציע אורי אסטליין שהרשות תיקח את הנושא על עצמה .

מוחמד ברכה: הגיע הזמן שהרשות תיקח את הנושא הזה כנושא נפרד שאפשר להשלים אותו תוך שנה.

מוחמד ברכה: לבצע כמה מכשירי הערכה כדי לדעת מה היקף שוק הסמים.

מוחמד ברכה: אז נוכל לדעת כמה תופסים וכמה לא תופסים.

מוחמד ברכה: אנחנו יכולים להגיד שחסרים 40 איש כאן ו- 20 איש שם אבל לעולם לא נוכל להעריך נכון אם לא נדע את היקף הבעיה.

מוחמד ברכה: אני מציע להתלבש על הנושא הזה ויש כמה פרמטרים שאפשר לבחון על פיהם את העניין.

מוחמד ברכה: עם הזמן אפשר לפתח ולבחון את הסוגיה הזאת.

מוחמד ברכה: יתכן ואנחנו לא ממציאים כאן את הגלגל ויתכן שדובר על כך גם בשולחן הזה וגם במקומות אחרים פעמים רבות.

מוחמד ברכה: אבל לא נדע לעולם מהם הצרכים שלנו במלחמה בהברחות אם לא תהייה הערכה על היקף ההברחות.

מוחמד ברכה: תודה רבה, הישיבה נעולה.